MEDDELELSE FRA KOMMISSIONEN

om udformning af den i bilag III til Europa-Parlamentets og Rådets forordning (EU) 2019/1009 omhandlede mærkning på EU-gødningsprodukter

(2021/C 119/01)

INDLEDNING

I henhold til artikel 4, stk. 3, i Europa-Parlamentets og Rådets forordning (EU) 2019/1009 (1) (»gødningsforordningen«) skal Kommissionen offentliggøre en vejledning for fabrikanter og markedsovervågningsmyndigheder med klare oplysninger og eksempler vedrørende udformningen af den i bilag III til nævnte forordning omhandlede mærkning.

For at støtte sine tjenestegrene (GD GROW/D2) i forbindelse med udførelsen af denne opgave oprettede Kommissionen i juli 2019 en taskforce bestående af repræsentanter for EU's medlemsstater og interessenter fra erhvervslivet, der repræsenterer alle produktfunktionskategorier (PFC'er), som falder ind under gødningsforordningens anvendelsesområde. Denne taskforce havde mandat til at udarbejde et første udkast til dette dokument.

Dokumentet blev delt og drøftet med medlemmer og observatører i Kommissionens ekspertgruppe om gødningsprodukter i 2019 og 2020.

Dokumentet er ikke juridisk bindende og har kun til formål at give nyttig vejledning til interessenter, herunder fabrikanter og markedsovervågningsmyndigheder. Det er kun EU-Domstolen, der har kompetence til at fortolke EU-lovgivningen autoritativt.

Denne vejledning indeholder forklaringer til den praktiske gennemførelse af mærkningskravene i bilag III til gødningsforordningen. Den indeholder eksempler på etiketter for EU-gødningsprodukters forskellige PFC'er. Disse eksempler er rent vejledende. Hver enkelt dels placering og de farver, der anvendes i denne vejledning, er ikke obligatoriske. Det er op til fabrikanten at beslutte, hvor på etiketten oplysningerne skal placeres, og hvordan de skal udformes, samtidig med at kravene i gødningsforordningen overholdes.

Medmindre andet fremgår af denne vejledning, eller hvis der ikke anvendes farver, anvendes følgende farvekoder i etiketeksemplerne:

— Blå: generelle krav

— Orange: særlige krav for hver PFC

— Sort andre oplysninger, der skal anføres på etiketten

— Grøn: angivne næringsstoffer.

INDHOLDSFORTEGNELSE

Indledning 1

1. Generelle mærkningsregler i gødningsforordningens centrale tekst 5

1.1. Hvad omfatter obligatoriske mærkningsoplysninger? 5

1.2. Er det muligt at give frivillige oplysninger på etiketten? Hvor kan disse frivillige oplysninger figurere? 5

1.3. Er det muligt at anføre oplysninger på emballagen uden for etiketten (dvs. batchnr., CE-mærket, bemyndiget organ, mængde)? 5

1.4. Er der en minimal/maksimal størrelse for etiketten/skrifttypen? Er der en forholdsmæssig størrelse, som skal overholdes? 5

1.5. På hvilke(t) sprog skal etiketten være skrevet? 6

2. Generelle mærkningskrav i bilag III til gødningsforordningen 6

2.1. Hvordan skrives betegnelsen for den anpriste funktion? 6

2.2. Hvordan udtrykkes mængden af EU-gødningsproduktet? 6

2.3. Hvordan kan man oplyse om de generelle anvendelsesmængder? 7

2.4. Hvordan kan man oplyse om opbevaringsbetingelser? 7

2.5. Hvad betyder funktionsperioden for produkter, der indeholder en polymer, som henhører til CMC 9? 8

2.6. Hvordan angives oplysningerne om risikostyring? 8

2.7. Hvad betyder »bestanddele«, og hvordan skal de mærkes? 9

2.8. Hvordan mærkes funktionen for produkter med to eller flere funktioner? 10

2.9. Er det muligt at anvende en anden formulering for kravene i bilag III, del I, punkt 4, 5, 6 og 9? 10

2.10. Er det muligt at bruge piktogrammer baseret på god praksis? Hvordan håndteres samspillet med CLP-forordningen? 10

2.11. I hvilke tilfælde kan fabrikanten udtrykke indholdet af næringsstoffer i elementform? 11

2.12. Hvordan henvises der til det organiske stof i stedet for organisk kulstof? 11

2.13. Eksempel på generelle mærkningskrav og udseende 11

3. Særlige mærkningskrav for PFC 1 gødning 12

3.1. Er det nødvendigt at mærke indholdet af alle næringsstoffer i gødning? 12

3.2. Når forordningen ikke definerer minimumsindholdet for sekundære næringsstoffer (PFC 1(A) og PFC 1(B)), hvordan mærkes indholdet af disse næringsstoffer da på etiketten? 12

3.3. Hvis indholdet af nitrogen (N) eller fosforpentoxid (P 2 O 5 ) skal angives, fordi det overstiger 0,5 % af massen, hvordan skal disse oplysninger da angives? 12

3.4. Kan udtrykket »mineralsk« anvendes i stedet for eller ud over udtrykket »uorganisk« i produktets betegnelse? Hvor bør udtrykket »mineralsk« mærkes? 12

3.5. Henviser ammoniaknitrogen (NH 3 ) til ammoniumnitrogen (NH 4 + ) for PFC 1? 12

4. Særlige mærkningskrav for PFC 1(A) Organisk gødning 13

4.1. Etiketeksempel 13

4.2. Hvordan opgiver man organisk nitrogen og oprindelsen af organisk materiale? 14

4.3. Med hvilken præcision skal der deklareres obligatoriske oplysninger om PFC 1(A)? 14

4.4. Skal ammoniaknitrogen deklareres, selv om det ikke er til stede i produktet? 14

4.5. Er det muligt at deklarere organisk materiale i stedet for organisk carbon? 14

4.6. Hvor skal oplysningerne vedrørende produktionsdatoen fremgå? 14

5. Særlige mærkningskrav for PFC 1(B) Organisk-mineralsk gødning 15

5.1. Etiketeksempel 15

5.2. Hvordan opgiver man organisk nitrogen og oprindelsen af organisk materiale? 16

5.3. Skal en bestemt form for nitrogen (N), fosfor (P) eller kalium (K) deklareres, selv om den ikke forekommer i produktet? 16

5.4. Hvordan giver man relevante oplysninger om, hvilke virkninger for luftkvaliteten frigivelse af ammoniak fra anvendelse af gødning kan have, og en opfordring til brugerne om at træffe passende afhjælpende foranstaltninger, hvis der er urea (CH 4 N 2 O) i produktet? 16

5.5. Hvordan angives »med et lavt cadmiumindhold«? 16

5.6. Med hvilken præcision kan mikronæringsstoffer deklareres? 16

6. Særlige mærkningskrav for PFC 1(C) Uorganisk gødning 17

6.1. PFC 1(C)(I): Uorganisk makronæringsstofgødning 17

6.1.1. Etiketeksempel 17

6.1.2. Hvad er det mindste antal decimaler, der skal angives på etiketten? 18

6.1.3. Hvordan giver man relevante oplysninger om, hvilke virkninger for luftkvaliteten frigivelse af ammoniak fra anvendelse af gødning kan have, og en opfordring til brugerne om at træffe passende afhjælpende foranstaltninger, hvis der er urea (CH 4 N 2 O) i produktet? 18

6.1.4. Hvordan deklareres »med et lavt cadmiumindhold«? 18

6.2. PFC 1(C)(I)(a): Fast uorganisk makronæringsstofgødning 18

6.2.1. Etiketeksempel 18

6.2.2. Eksempel vedrørende kornstørrelse 18

6.2.3. På hvilken måde kan kornstørrelse og fysisk enhed anføres på etiketten? Er det tilladt at referere til mere end én sigte ved angivelse af et produkts kornstørrelse? 19

6.2.4. Hvordan defineres »overfladebehandling«? 19

6.2.5. Hvordan deklareres funktionsperioden for den overfladebehandlede gødning? 19

6.2.6. Hvordan deklareres typen af overfladebehandlingsmiddel? 19

6.2.7. Hvordan udarbejdes etiketten for gødninger, der udvindes? 20

6.3. PFC 1(C)(I)(b): Flydende uorganisk makronæringsstofgødning 20

6.4. PFC 1(C)(II): Uorganisk mikronæringsstofgødning 21

6.4.1. PFC 1(C)(II)(a): Ren uorganisk mikronæringsstofgødning 21

6.4.2. PFC 1(C)(II)(b): Sammensat uorganisk mikronæringsstofgødning 21

6.5. Eksempel på komplet PFC 1(C)-mærkning 22

7. Særlige mærkningskrav for PFC 2 kalkningsmiddel 24

7.1. Etiketeksempler 24

7.2. Reguleringsmæssig reference, forklaring og frivillige tilføjelser 26

8. Særlige mærkningskrav for PFC 3 jordforbedringsmiddel 27

8.1. PFC 3(A) organisk jordforbedringsmiddel 27

8.1.1. Etiketeksempler 27

8.1.2. Reguleringsmæssig reference, forklaring og frivillige tilføjelser 28

8.2. PFC 3(B) uorganisk jordforbedringsmiddel 29

8.2.1. Etiketeksempel 29

8.2.2. Reguleringsmæssig reference, forklaring og frivillige tilføjelser 30

9. Særlige mærkningskrav for PFC 4 vækstmedium 30

9.1. Etiketeksempel 30

9.2. Reguleringsmæssig reference, forklaring og frivillige tilføjelser 32

10. Særlige mærkningskrav for PFC 5-hæmmere 32

10.1. PFC 5(A) nitrifikationshæmmer 32

10.2. PFC 5(B) denitrifikationshæmmer 33

10.3. PFC 5(A) ureasehæmmer 33

11. Særlige mærkningskrav for PFC 6 biostimulant til planter 34

11.1. Etiketeksempler 34

11.1.1. PFC 6(A) mikrobiel biostimulant til planter 34

11.1.2. PFC 6(A) ikkemikrobiel biostimulant til planter 36

11.2. Hvordan mærkes produktets fysiske form? 37

11.3. Hvordan angives de relevante anvisninger vedrørende produktets effektivitet, herunder praksis for jorddyrkning, kemisk gødskning, uforenelighed med plantebeskyttelsesprodukter, anbefalet størrelse af sprøjtedyser, sprøjtetryk og andre foranstaltninger til bekæmpelse af aerosolspredning? 37

11.4. Hvordan inkluderes en erklæring om, at mikroorganismer kan fremkalde sensibilisering? 37

11.5. Hvordan angives produktions- og udløbsdato, og hvor angives det på etiketten? 37

11.6. Specifikke anvisninger for mikrobielle biostimulanter 37

12. Særlige mærkningskrav for PFC 7 mekanisk gødningsproduktblanding 37

12.1. Etiketeksempler 37

12.2. Hvordan udtrykkes mærkningskrav for PFC 7? 44

1. GENERELLE MÆRKNINGSREGLER I GØDNINGSFORORDNINGENS CENTRALE TEKST

1.1. Hvad omfatter obligatoriske mærkningsoplysninger?

Krav til mærkning Artikel 6 og 8: navn, registreret firmanavn eller registreret varemærke og postadresse på fabrikant/importør samt et typegodkendelsesnummer eller et andet element, der gør det muligt at identificere EU-gødningsproduktet. Bilag III Generelle og specifikke mærkningskrav Artikel 11:»ompakket af«/»pakket af« + navn, registreret firmanavn eller registreret varemærke og postadresse. Artikel 17 og 18: CE-mærkning og identifikationsnummer for det bemyndigede organ (hvis relevant).

— Disse krav er ufravigelige.

— For fabrikanter kan ordene »produceret af« anvendes frivilligt før kravet i artikel 6, stk. 6.

— For pakkerierne er det muligt at tilføje den »id-kode«, som udstedes af den nationale myndighed, ud over kravene i artikel 11. Nummeret på det bemyndigede organ må kun anbringes på mærkninger for EU-gødningsprodukter, der har fået vurderet deres overensstemmelse ved hjælp af modul A1 og modul D1, jf. bilag IV til gødningsforordningen.

1.2. Er det muligt at give frivillige oplysninger på etiketten? Hvor kan disse frivillige oplysninger figurere?

Ja, det er muligt at give andre frivillige oplysninger end dem, der er defineret i forordningen (f.eks. indeholder gødningsforordningen regler for mærkning af »med et lavt chloridindhold« som frivillige oplysninger). I overensstemmelse med del I, punkt 8, i bilag III til gødningsforordningen må frivillige oplysninger bl.a. ikke vildlede slutbrugeren, og de skal vedrøre kontrollerbare faktorer.

1.3. Er det muligt at anføre oplysninger på emballagen uden for etiketten (dvs. batchnr., CE-mærket, bemyndiget organ, mængde)?

Etiketten bør ikke forstås som en streng fysisk enhed. Det, der skal være omfattet af en mærkning, er alle de obligatoriske oplysninger, der skal anbringes på eller ledsage EU-gødningsproduktet.

— Når der er tale om et produkt med emballage, kan mærkningsoplysningerne fremgå af selve emballagen og/eller af et dokument påsat emballagen.

— For en bulkvare indgår mærkningsoplysningerne i et ledsagedokument eller en folder.

Hvis de erhvervsdrivendes fremgangsmåde er at anbringe batchnummeret, mængden, CE-mærket eller andre obligatoriske oplysninger på emballagen, opfylder de kravene i gødningsforordningen.

1.4. Er der en minimal/maksimal størrelse for etiketten/skrifttypen? Er der en forholdsmæssig størrelse, som skal overholdes?

I forordningen fastsættes der ingen regler for etiketten/skrifttypen. Det er op til fabrikanten at afgøre, hvilken størrelse mærkning der skal anvendes, og sikre, at oplysningerne er klare, forståelige, letlæselige og læsbare.

1.5. På hvilke(t) sprog skal etiketten være skrevet?

Hver medlemsstat beslutter, hvilket sprog der skal anvendes på det nationale marked.

Nogle medlemsstater accepterer en skriftlig og underskrevet aftale fra en kunde, der handler med produkter til professionel brug, og som accepterer at modtage et produkt, der er mærket på et andet sprog end den pågældende medlemsstats officielle sprog (f.eks. engelsk). Den erhvervsdrivende rådes til at kontrollere, at en sådan aftale kan accepteres i den medlemsstat, hvor produktet markedsføres. De nationale myndigheder, der er ansvarlige for gødningsprodukter, er opført på listen på:

https://ec.europa.eu/docsroom/documents/35205

2. GENERELLE MÆRKNINGSKRAV I BILAG III TIL GØDNINGSFORORDNINGEN

2.1. Hvordan skrives betegnelsen for den anpriste funktion?

Betegnelsen for den anpriste funktion skal udformes med det formål at give slutbrugerne og markedsovervågningsmyndighederne tilstrækkelig information uden at vildlede dem. En fabrikant kan reducere længden af produktets betegnelse til det minimum, der er nødvendigt for den pågældende underkategori, så længe ovenstående er opfyldt. Hvis denne metode anvendes, skal PFC-indekset svarende til den pågældende underkategori, der er opført i bilag I, del I, til gødningsforordningen, angives.

Derfor kan følgende eksempler anvendes under hensyntagen til ovenstående:

Første valgmulighed: Den fulde betegnelse for produktfunktionen kan anvendes som anført i bilag I, del I, for PFC 1 til 6.

For eksempel:

— Sammensat uorganisk mikronæringsstofgødning

— Sammensat fast uorganisk ammoniumnitratgødning med makronæringsstoffer og højt nitrogenindhold

— Flydende organisk-mineralsk gødning

Anden valgmulighed: PFC-indekset (med små eller store bogstaver) kan anvendes + en forkortet betegnelse.

Følgende tabel viser nogle eksempler.

Fuldstændig betegnelse PFC-indeks + forkortet betegnelse Betingelse Sammensat uorganisk mikronæringsstofgødning PFC 1(C)(II)(b)— mineralsk mikronæringsstofgødning Den forkortede betegnelse finder kun anvendelse, hvis betingelserne i bilag III, del II, PFC 1, punkt 4, er opfyldt. Sammensat fast uorganisk ammoniumnitratgødning med makronæringsstoffer og højt nitrogenindhold PFC 1(C)(I)(a)(ii)(A) — mineralsk gødning med ammoniumnitrat med højt nitrogenindhold Den forkortede betegnelse finder kun anvendelse, hvis betingelserne i bilag III, del II, PFC 1, punkt 4, er opfyldt. Flydende organisk-mineralsk gødning PFC 1(B)(II)— organisk-mineralsk gødning Ikke relevant

Et gødningsprodukts funktion kan kun anprises, når en vellykket overensstemmelsesvurdering har påvist en sådan funktion, herunder for produkter, for hvilke der anprises mere end én funktion (jf. bilag III, del I, punkt 2). Nærmere oplysninger findes i afsnit 2.8.

2.2. Hvordan udtrykkes mængden af EU-gødningsproduktet?

Med undtagelse af vækstmediet fastsætter forordningen ikke specifikke regler for at udtrykke mængden. Mængden kan således udtrykkes i masse (t, kg eller g) eller volumen (m3, l eller ml). Det anbefales kun at anvende enheder fra det internationale enhedssystem.

Det anbefales at udtrykke mængden i nettomasse for et fast gødningsprodukt, og i nettomasse og/eller volumen for et flydende gødningsprodukt.

For vækstmediet er der fastsat særlige krav i bilag III, del II, PFC 4. På frivillig basis kan mængden angives ved hjælp af supplerende målinger.

2.3. Hvordan kan man oplyse om de generelle anvendelsesmængder?

Da gødningsanbefalinger kan være afgrøde-, jord- eller klimaspecifikke, kan det være berettiget, at fabrikanter og andre erhvervsdrivende anvender en relativt generel anbefaling vedrørende anvendelsesmængden, herunder maksimale anvendelsesniveauer.

En fabrikant kan vælge at tilpasse oplysningerne om anvendelsen alt efter slutbrugeren. Der skal skelnes mellem følgende kategorier:

— Forbrugeranvendelse (dvs. private husstande, hobbygartnere)

— Professionel anvendelse (dvs. offentlige områder, landbrugere)

— Industriel anvendelse (dvs. anvendelse af stoffer som sådan eller i forarbejdningen på industrianlæg eller mellem virksomheder).

Efter ovennævnte sondring anbefales det, at erhvervsdrivende, der ønsker at følge denne fremgangsmåde, tilpasser oplysningerne om anvendelsesmængden som følger:

— Forbrugermarkedet: Der anføres detaljerede oplysninger om anvendelsesmængder pr. afgrøde.

— Det professionelle marked: Etiketten bør indeholde generelle anvendelsesmængder og en henvisning som f.eks. »Kontakt virksomhed X eller virksomhed X's distributør for mere specifikke anbefalinger«.

— Det industrielle marked: Etiketten bør indeholde en henvisning (f.eks.): »Dette produkt er ikke beregnet til direkte anvendelse/brug uden yderligere forarbejdning.«

Desuden foreslås det at tilføje en sætning, der opfordrer landbrugere til at følge god gødningspraksis:

»Disse produktanvendelsesmængder er anbefalinger. Vi anbefaler, at landbrugerne sammen med deres rådgiver tilpasser anbefalingerne til deres særlige situation for at undgå overgødskning.«

Eller

»Landbrugere opfordres til at undgå tab af næringsstoffer og tage officielle anbefalinger i betragtning i forbindelse med udarbejdelsen af gødskningsplaner.«

Bemærk: Det er muligt at give frivillige oplysninger ud over de obligatoriske krav. For eksempel er det muligt for en erhvervsdrivende at sælge et produkt til en industrikunde med en mærkning, der er udarbejdet til en professionel kunde.

2.4. Hvordan kan man oplyse om opbevaringsbetingelser?

Det påhviler fabrikanterne at fastlægge opbevaringsbetingelserne efter deres kendskab til produktet og på grundlag af god praksis. Hovedmålet bør være at opbevare produktet uden at forringe produktets kvalitet og garanterede indhold under sikre forhold. Piktogrammer, der afspejler god praksis, kan anvendes, så længe de er tydelige og ikke vildledende.

Oplysninger om opbevaringsbetingelser kan bl.a. omfatte følgende aspekter:

— Opbevaringsperiode

— Opbevaringsmiljø (åbent/tag/lukket, overdækket, tørt mv.)

— Opbevaringstemperatur/-fugtighed

— Stabling

— Uforenelighed med andre materialer

— »Se også oplysningerne i sikkerhedsdatabladet« (hvis relevant).

2.5. Hvad betyder funktionsperioden for produkter, der indeholder en polymer, som henhører til CMC 9?

Funktionsperioden for en polymer, der henhører under »komponentmaterialekategori (CMC) 9: andre polymerer end næringsstofpolymerer« kan bestemmes af fabrikanten. Den definerer både, hvor hurtigt polymeren skal nedbrydes, og hvor hyppig anvendelse brugsanvisningen kan foreskrive. Hvis den anpriste funktionsperiode er kort, kan brugsanvisningen foreskrive hyppig anvendelse, men den faktiske bionedbrydning bør også være hurtig. Hvis den anpriste funktionsperiode derimod er længere, kan bionedbrydeligheden være langsommere, men anvendelseshyppigheden i brugsanvisningen skal også være længere, idet det i bilag III, del I, punkt 1, litra f), er fastsat, at tidsrummet mellem to anvendelser skal være mindst lige så lang, som den anpriste funktionsperiode, dvs. at fornyet anvendelse i anvendelsesperioden ikke er tilladt.

Der kan tilføjes en generel sætning på etiketten. Hvis det anses for nyttigt, kan der tilføjes et piktogram til identifikation af den maksimale varighed af funktionsperioden, jf. nedenfor. Piktogrammet bør suppleres af en tekst som f.eks. nedenstående anbefalinger. I det andet eksempel, hvor funktionsperioden er udtrykt som et interval, er det vigtigt, at den brugsanvisning, der forhindrer fornyet anvendelse, henviser til den længst mulige periode, der er omfattet af intervallet.

»Fornyet anvendelse i funktionsperioden er ikke tilladt. Kontakt virksomheden eller virksomhedens distributør for mere specifikke anbefalinger. www.website.com.«

»Fornyet anvendelse efter mindre end otte uger er ikke tilladt. Kontakt virksomheden eller virksomhedens distributør for mere specifikke anbefalinger. www.website.com.«

Hvis produktet indeholder en polymer med det formål at binde materiale, kræves der desuden en sætning, der oplyser brugeren om, at produktet ikke må være i kontakt med jord.

2.6. Hvordan angives oplysningerne om risikostyring?

For produkter, der er klassificeret i henhold til Europa-Parlamentets og Rådets forordning (EF) nr. 1272/2008 (2) (»CLP-forordningen«), skal yderligere mærkningskrav overholdes. Se afsnit 2.10 for yderligere oplysninger.

I andre tilfælde er det fabrikantens ansvar at angive relevante oplysninger, der gør det muligt at foretage risikostyring. Piktogrammer (undtagen CLP-farepiktogrammer, hvis produktet ikke er klassificeret) kan anvendes, så længe de er klare og ikke vildledende.

En generisk sætning såsom »For at undgå risici for menneskers sundhed og miljøet, bedes du overholde de anbefalede brugsanvisninger for dette gødningsprodukt« kan anvendes.

I henhold til bilag III, del I, punkt 4, 5 og 6, til gødningsforordningen tilføjes følgende sætninger i følgende specifikke tilfælde:

— Hvis EU-gødningsproduktet indeholder afledte produkter i den i forordningen om animalske biprodukter anvendte betydning, undtagen husdyrgødning: »Opdrættede dyr må ikke fodres, hverken direkte eller ved græsning, med foderplanter fra jordarealer, hvorpå produktet er blevet anvendt, medmindre høsten eller græsningen finder sted efter et tidsrum på mindst 21 dage.«

— Hvis EU-gødningsproduktet indeholder ricin: »Farligt for dyr i tilfælde af indtagelse«.

— Hvis EU-gødningsproduktet indeholder uforarbejdede eller forarbejdede kakaoskaller: »Giftigt for hunde og katte«.

2.7. Hvad betyder »bestanddele«, og hvordan skal de mærkes?

Bestanddele bør betragtes som materialer af enhver art (f.eks. råvarer, stoffer, blandinger, voluminøse komponenter til opbygning af volumen osv.), der med forsæt er anvendt til/tilsat til gødningsproduktet i fremstillingsprocessen, eller stoffer, der med forsæt er fremstillet ved kemisk reaktion i forbindelse med fremstillingen af produktet. I nogle tilfælde kan bestanddelene indeholde urenheder, som bør udelukkes fra listen.

For materialer, der er fremkommet ved kemisk reaktion, skal der kun deklareres et reaktionsprodukt (f.eks. ammoniumnitrat, urea) og ikke prækursorer.

Ifølge gødningsforordningen angives alle bestanddele, som udgør over 5 % af produktvægten i faldende størrelsesorden efter procentdelen af tørvægten.

Ud over forpligtelsen til at deklarere alle bestanddele, som udgør over 5 % af produktvægten, kan de erhvervsdrivende beslutte at mærke bestanddele, der udgør under 5 % af produktvægten. I den forbindelse og for at undgå forvirrende obligatorisk og frivillig mærkning bør disse bestanddele anføres som supplerende oplysninger og ikke i afsnittet »bestanddele«, hvor det forventes, at der kun henvises til bestanddele, som udgør over 5 % af produktvægten.

Ifølge gødningsforordningen er der ingen mærkningskrav om at deklarere den faktiske procentdel af hver bestanddel i den endelige formulering af gødningsproduktet.

For stoffer og blandinger, der er omfattet af CLP-forordningen, skal identifikationen opfylde alle kravene i denne forordning. For en blanding skal dens handelsnavn og identiteten af de stoffer, der bidrager til klassificeringen i henhold til artikel 18, stk. 3, i CLP-forordningen, derfor anføres på listen over bestanddele.

For naturlige materialer er det muligt at anvende mineralske navne (f.eks. sylvinit, langbeinit) ud over de navne, der anvendes i henhold til CLP-forordningens artikel 18, og det dertil svarende identifikationsnummer (CAS-nummer eller EF-nummer), hvis det foreligger.

For at undgå meget lange lister på selve etiketten anbefales det at beskrive bestanddelenes CMC'er ved hjælp af en fodnote eller en forkortet CMC-henvisning.

Eksempel på en organisk-mineralsk gødning:

— CMC efter fodnote Kakaoskaller1, fjermel2, superfosfat conc.3 CAS-nr. 65996-95-4, kaliumchlorid3 CAS-nr. 7447-40-7, magnesiumoxid3 CAS-nr. 1309-48-4, ricinuskage1, benmel2, urea3 CAS-nr. 57-13-6 Med: 1 Planter, plantedele eller planteekstrakter; 2 Afledte produkter i den i forordning (EF) nr. 1069/2009 anvendte betydning; 3 Stoffer og blandinger af jomfruelige materialer

— Forkortet CMC-henvisning Kakaoskaller (CMC 2: Planter, plantedele eller planteekstrakter), fjermel (CMC 10: afledte produkter i den i Europa-Parlamentets og Rådets forordning (EF) nr. 1069/2009 (3) anvendte betydning), superfosfat conc. CAS-nr. 65996-95-4 (CMC1: stoffer og blandinger af jomfruelige materialer), kaliumchlorid CAS-nr. 7447-40-7 (CMC 1), magnesiumoxid CAS-nr. 1309-48-4 (CMC 1), ricinuskage (CMC 2), benmel (CMC 10), urea CAS-nr. 57-13-6 (CMC 1) I det særlige tilfælde med gødningsprodukter, der indeholder kompost og/eller afgasset biomasse, anbefales det at supplere listen over bestanddele med de anvendte råvarer.

Eksempel:

— Kompost CMC 3 (grøn kompost)

— Afgasset biomasse CMC 5 (tørret afgasset biomasse fra husdyrgødning, energiafgrøder og bioaffald) eller afgasset biomasse CMC 5 (afgasset biomasse i fast form fra energiafgrøder og bioaffald af vegetabilsk oprindelse)

2.8. Hvordan mærkes funktionen for produkter med to eller flere funktioner?

Etiketten skal være forsynet med de betegnelser, der er anført i bilag I til gødningsforordningen, og som svarer til produktets anpriste funktioner. Kun de PFC-betegnelser, for hvilke der er foretaget en korrekt overensstemmelsesvurdering, må anprises. I så fald kan fabrikanten frit vælge, hvilken rækkefølge de forskellige (to eller flere) betegnelser skal have på etiketten. Disse funktioner kan adskilles ved en bindestreg eller et ord såsom »og« eller »med«.

Eksempler:

— Ren fast uorganisk makronæringsstofgødning — kalkningsmiddel

— Ren fast uorganisk makronæringsstofgødning med kalkningsmiddel

— Ren fast uorganisk makronæringsstofgødning og kalkningsmiddel

Hvis produktet er en PFC 7 og en kombination af en PFC 6(A), og PFC 6(B), finder de ovenfor beskrevne generelle anbefalinger anvendelse.

Angivelse af PFC-indeksnumre er ikke obligatorisk, se nærmere oplysninger i afsnit 2.1.

2.9. Er det muligt at anvende en anden formulering for kravene i bilag III, del I, punkt 4, 5, 6 og 9?

En omformulering af kravene i bilag III, del I, punkt 4, 5 og 6, er ikke tilladt i henhold til gødningsforordningen.

Med hensyn til bilag III, del I, punkt 9, kan der anvendes en tilsvarende formulering såsom »med et lavt chloridindhold«.

2.10. Er det muligt at bruge piktogrammer baseret på god praksis? Hvordan håndteres samspillet med CLP-forordningen?

Det er muligt på frivillig basis at informere brugeren om opbevaringsforhold eller håndtering af virkninger på sundhed og miljø med piktogrammer baseret på god praksis, selv om produktet ikke er omfattet af CLP-forordningens anvendelsesområde.

Hvis CLP-forordningen finder anvendelse, skal produktets mærkning være forsynet med alle de mærkningskrav, der er fastsat i forordningen (farepiktogrammer, signalord, fare- og sikkerhedssætninger, entydig formelidentifikatorer, hvis dette er relevant, yderligere krav til forbrugeranvendelse osv.), herunder opbevaringsbetingelser og risikostyring. Yderligere oplysninger (f.eks. piktogrammer for god praksis) kan mærkes i overensstemmelse med CLP-forordningens artikel 25. De må ikke erstatte, omlede eller være i modstrid med de obligatoriske mærkningselementer, der kræves i henhold til CLP-forordningen.

I tilfælde af brug af piktogrammer er det vigtigt at undgå dobbelt mærkning i overensstemmelse med CLP-forordningens artikel 25.

Eksempel:

2.11. I hvilke tilfælde kan fabrikanten udtrykke indholdet af næringsstoffer i elementform?

Fabrikanten kan udtrykke indholdet af næringsstoffer som fastlagt i gødningsforordningen i elementform i stedet for eller som supplement til den oxiderede form i overensstemmelse med de omregningsfaktorer, der er defineret i bilag III, del I, punkt 10. Yderligere oplysninger findes i afsnit 3 i denne vejledning.

2.12. Hvordan henvises der til det organiske stof i stedet for organisk kulstof?

De oplysninger, som kræves i gødningsforordningen, kan henvise til organisk materiale i stedet for, eller som supplement til, organisk carbon (Corg), i overensstemmelse med følgende omregningsfaktor:

organisk carbon (Corg) = organisk stof × 0,56

Hvis begge dele anvendes, kan det organiske stof angives ud for organisk carbon (Corg) i parentes eller i afsnittet om frivillige oplysninger.

2.13. Eksempel på generelle mærkningskrav og udseende

Bilaget til denne vejledning indeholder en detaljeret mærkning med angivelse af alle PFC'er og henvisninger til gødningsforordningens krav til mærkning.

3. SÆRLIGE MÆRKNINGSKRAV FOR PFC 1 GØDNING

3.1. Er det nødvendigt at mærke indholdet af alle næringsstoffer i gødning?

I henhold til PFC 1, punkt 1: Gødning i bilag III, del II, er deklarationen af næringsstoffer frivillig, og fabrikanterne beslutter, hvilke næringsstoffer de ønsker at deklarere — så længe kravene vedrørende den minimumsmængde, der er fastsat i bilag I, er opfyldt, med undtagelse af:

— Nitrogen (N) eller fosforpentoxid (P2O5), som skal angives, så snart de overstiger 0,5 % af massen (se afsnit 3.3 for yderligere oplysninger).

— Mikronæringsstoffer i det minimumsindhold, der er anført i bilag I, og som deklareres, hvis de bevidst tilsættes en uorganisk eller en organisk-mineralsk gødning.

Hvis et næringsstof deklareres, skal alle kravene i gødningsforordningen i forbindelse med næringsstofdeklarationen være opfyldt.

3.2. Når forordningen ikke definerer minimumsindholdet for sekundære næringsstoffer (PFC 1(A) og PFC 1(B)), hvordan mærkes indholdet af disse næringsstoffer da på etiketten?

Det påhviler fabrikanten at deklarere indholdet af sekundære næringsstoffer under hensyntagen til de tolerancer, der skal anvendes for dem.

3.3. Hvis indholdet af nitrogen (N) eller fosforpentoxid (P2O5) skal angives, fordi det overstiger 0,5 % af massen, hvordan skal disse oplysninger da angives?

Angivelsen af indholdet af nitrogen (N) eller fosforpentoxid (P2O5) kan være en række værdier og vises som en del af etiketten lige under næringsstofdeklarationen og tydeligt adskilt af en streg eller andre mærkningsoplysninger. Se etiketramme som eksempel i afsnit 2.13 i denne vejledning. En generisk sætning, som f.eks. »produktet indeholder ...«, kan bruges til at angive denne indikation.

3.4. Kan udtrykket »mineralsk« anvendes i stedet for eller ud over udtrykket »uorganisk« i produktets betegnelse? Hvor bør udtrykket »mineralsk« mærkes?

Ja, det er muligt at erstatte udtrykket »uorganisk« med »mineralsk« for den gødning, der hører til PFC 1(C), forudsat at betingelserne i PFC 1, punkt 4, er opfyldt: Gødning i bilag III, del II, til gødningsforordningen er opfyldt. Hvis dette er tilfældet, skal fabrikanten for at opfylde bilag III, del I, punkt 1, litra a), tilføje PFC-indekset for den respektive underkategori, som produktet tilhører (dvs. PFC 1(C)(I)(a)(ii)).

Eksempel:

— Mineralsk makronæringsstofgødning (PFC 1(C)(I)(a)(i))

— Mineralsk makronæringsstofgødning — PFC 1(C)(I)(a)(i)

— PFC 1(C)(I)(a)(i): Mineralsk makronæringsstofgødning

3.5. Henviser ammoniaknitrogen (NH3) til ammoniumnitrogen (NH4 +) for PFC 1?

Ja.

4. SÆRLIGE MÆRKNINGSKRAV FOR PFC 1(A) ORGANISK GØDNING

4.1. Etiketeksempel

4.2. Hvordan opgiver man organisk nitrogen og oprindelsen af organisk materiale?

Det påhviler fabrikanten at give relevante oplysninger om oprindelsen af det organiske stof i en organisk gødning. Han eller hun er også ansvarlig for at give alle relevante oplysninger, der er nødvendige for styring af miljørisici. Af hensyn til brugerens overholdelse af nitratdirektivet bør deklarationen af organisk nitrogen derfor mindst indeholde:

— »X % organisk nitrogen af animalsk oprindelse, heraf Y % husdyrgødning«, hvis produktet kun indeholder animalske råvarer indeholdende organisk nitrogen.

— »X % organisk nitrogen af vegetabilsk oprindelse«, hvis produktet kun indeholder vegetabilske råvarer indeholdende organisk nitrogen.

— »X % organisk nitrogen af animalsk og vegetabilsk oprindelse, heraf Y % husdyrgødning«, hvis produktet er en blanding af animalske og vegetabilske råvarer indeholdende organisk nitrogen.

4.3. Med hvilken præcision skal der deklareres obligatoriske oplysninger om PFC 1(A)?

Dette afsnit er særlig relevant for oplysningselementer såsom organisk carbon og tørstofindhold.

Fabrikanten kan frit definere præcisionsniveauet for de af ovennævnte oplysninger, som er mest relevante for brugeren. Hvad angår indhold af organisk carbon og tørstofindhold, anbefales det, at der ikke anvendes mere end én decimal, da en angivelse med flere decimaler ikke ville være i overensstemmelse med de nuværende analysemetoders præcision.

4.4. Skal ammoniaknitrogen deklareres, selv om det ikke er til stede i produktet?

Ammoniaknitrogen skal kun deklareres, hvis det er til stede i det færdige produkt.

4.5. Er det muligt at deklarere organisk materiale i stedet for organisk carbon?

I overensstemmelse med bilag III, del I, punkt 11, er det muligt at henvise til det organiske stof i stedet for eller ud over det organiske carbon (Corg). Det er vigtigt at overholde følgende omregningsfaktor:

Corg = organisk stof × 0,56

Hvis begge dele anvendes, kan det organiske stof angives ud for organisk carbon (Corg) i parentes eller i afsnittet om frivillige oplysninger.

4.6. Hvor skal oplysningerne vedrørende produktionsdatoen fremgå?

Produktionsdatoen er den dato, hvor produktionsprocessen er afsluttet. Det er op til fabrikanten at fastsætte den dato, hvor produktionen af produktet er afsluttet. Hvis fabrikanten på grund af produktions- eller opbevaringssystemet ikke har kendskab til den nøjagtige produktionsdato, kan produktionsdatoen forstås som den dato, hvor produktet pakkes. Den nøjagtige placering af produktionsdatoen på etiketten/emballagen kan variere afhængigt af, hvad der passer bedst til den pågældende vare, så længe alle oplysningerne fremgår af etiketten. Det er således muligt at anvende såkaldt »tracing«, dvs. henvisning til et enkelt sted på etiketten, hvor datoen er angivet. Det er op til den erhvervsdrivende at vælge formatet for datoen (bogstaver eller tal), så længe det er en fuld dato (dag/måned/år). Disse oplysninger fremgår med sort på etiketten i eksemplet.

5. SÆRLIGE MÆRKNINGSKRAV FOR PFC 1(B) ORGANISK-MINERALSK GØDNING

5.1. Etiketeksempel

5.2. Hvordan opgiver man organisk nitrogen og oprindelsen af organisk materiale?

Det påhviler fabrikanten at give relevante oplysninger om oprindelsen af organisk materiale i organisk-mineralsk gødning. Han eller hun er også ansvarlig for at give alle relevante oplysninger, der er nødvendige for styring af miljørisici. Af hensyn til brugerens overholdelse af nitratdirektivet bør deklarationen af organisk nitrogen derfor mindst indeholde:

— »X % organisk nitrogen af animalsk oprindelse, heraf Y % husdyrgødning«, hvis produktet kun indeholder animalske råvarer indeholdende organisk nitrogen.

— »X % organisk nitrogen af vegetabilsk oprindelse«, hvis produktet kun indeholder vegetabilske råvarer indeholdende organisk nitrogen.

— »X % organisk nitrogen af animalsk og vegetabilsk oprindelse, heraf Y % husdyrgødning«, hvis produktet er en blanding af animalske og vegetabilske råvarer indeholdende organisk nitrogen.

5.3. Skal en bestemt form for nitrogen (N), fosfor (P) eller kalium (K) deklareres, selv om den ikke forekommer i produktet?

Særlige former eller opløselighed af næringsstoffer skal kun deklareres, hvis de er til stede i det færdige produkt.

5.4. Hvordan giver man relevante oplysninger om, hvilke virkninger for luftkvaliteten frigivelse af ammoniak fra anvendelse af gødning kan have, og en opfordring til brugerne om at træffe passende afhjælpende foranstaltninger, hvis der er urea (CH4N2O) i produktet?

Etiketten for alle gødningsprodukter, der markedsføres i henhold til gødningsforordningen, og som indeholder urea, skal henvise til den potentielle indvirkning på luftkvaliteten som følge af, at ammoniak frigives ved anvendelsen af gødning, og opfordre brugerne til at træffe passende afhjælpende foranstaltninger. Denne erklæring skal helst placeres tæt på eller under næringsstofdeklarationen eller i afsnittet vedrørende sikkerhed og miljø.

Erklæringen kan være generel, f.eks. i stil med følgende:

»Denne gødning indeholder urea, som kan frigive ammoniak og påvirke luftkvaliteten. Afhængigt af de lokale forhold skal der træffes passende afhjælpende foranstaltninger.«

Eller

»Denne gødning indeholder urea, som kan frigive ammoniak og påvirke luftkvaliteten. Afhængigt af de lokale forhold skal der træffes passende afhjælpende foranstaltninger. Fabrikanten af denne gødning har allerede truffet afhjælpende foranstaltninger med henblik på at indarbejde en ureasehæmmer.«

5.5. Hvordan angives »med et lavt cadmiumindhold«?

Når produktet viser et cadmiumindhold på 20 mg/kg fosforpentoxid (P2O5) eller derunder, kan det deklareres, at produktet har et lavt cadmiumindhold. Det anbefales at anføre denne erklæring i mærkningsdelen om »Supplerende oplysninger«. Der er forskellige måder at angive denne erklæring på, enten med tekst og/eller ved hjælp af et piktogram. I fald der anvendes et piktogram, bør det indeholde det kemiske symbol Cd, men ingen symboler, der repræsenterer andre produktegenskaber.

5.6. Med hvilken præcision kan mikronæringsstoffer deklareres?

Fabrikanten bør respektere decimalerne som omhandlet i gødningsforordningen for mikronæringsstoffer. Yderligere oplysninger findes i afsnit 6.1.2.

6. SÆRLIGE MÆRKNINGSKRAV FOR PFC 1(C) UORGANISK GØDNING

6.1. PFC 1(C)(I): Uorganisk makronæringsstofgødning

6.1.1. Etiketeksempel

Forslag til næringsstofdeklaration for en uorganisk makronæringsstofgødning med mikronæringsstoffer, herunder et link til erklæringen om mineralsk gødning:

FAST UORGANISK MAKRONÆRINGSSTOFGØDNING NPK (Ca, Mg, S) mineralsk gødning med mikronæringsstoffer, 16-9-12 (+3 +2 +15) / 16-3,9-10 (+2,1 +1,2 +6) Eller MINERALSK GØDNING (PFC 1(C)(I)(a)) NPK (Ca, Mg, S) gødning med mikronæringsstoffer, 16-9-12 (+3 +2 +15) / 16-3,9-10 (+2,1 +1,2 +6) Eller MINERALSK GØDNING (PFC 1(C)(I)(a)) NPK (Ca, Mg, S) kompleks (4) gødning med mikronæringsstoffer, 16-9-12 (+3 +2 +15) / 16-3,9-10 (+2,1 +1,2 +6) Eller MINERALSK GØDNING (PFC 1(C)(I)(a)) NPK (Ca, Mg, S) kompleks gødning 16-9-12 (+3 +2 +15) / 16-3,9-10 (+2,1 +1,2 +6) med mikronæringsstoffer 16 % TOTAL NITROGEN (N) 7,0 % nitratnitrogen 9,0 % ammoniaknitrogen 9 % TOTAL FOSFORPENTOXID (P2O5) (= 3,9 % P) 6,7 % vandopløseligt fosforpentoxid (P2O5) (= 2,9 % P). 9,0 % fosforpentoxid (P2O5) opløseligt i neutralt ammoniumnitrat (= 3,9 % P). 12 % KALIUMOXID (K2O) (= 10 % K) vandopløseligt. 3 % TOTAL KALCIUMOXID (CaO) (= 2,1 % Ca) 1,0 % CaO (= 0,7 % Ca) vandopløseligt 2 % TOTAL MAGNESIUMOXID (MgO) (= 1,2 % Mg) 15 % SVOVLTRIOXID (SO3) (= 6 % S) vandopløseligt. 0,01 % bor (B) som natriumsalt, vandopløseligt 0,020 % total kobber (Cu), kompleksbundet med HGA, 0,015 % vandopløseligt 0,30 % total jern (Fe) 0,26 % som sulfat, vandopløseligt; 0,04 % chelateret med EDTA 0,05 % mangan (Mn), som sulfat, vandopløseligt 0,006 % total molybdæn (Mo), som natriumsalt 0,003 % vandopløseligt 0,008 % total zinc (Zn), som oxid Må kun anvendes i tilfælde af konstateret behov. Den anbefalede dosis må ikke overskrides.

Bemærkning: Dette etiketeksempel viser kun en del af den obligatoriske mærkning (som gælder for denne type gødning). Se et komplet eksempel i afsnit 6.5.

6.1.2. Hvad er det mindste antal decimaler, der skal angives på etiketten?

Gødningsforordningen indeholder ikke nogen vejledning om det antal af decimaler, der skal anvendes. Den, der udarbejder etiketten, bør sørge for, at den er læselig for brugeren, og det foreslås derfor:

— At begrænse den til nul eller én decimal for deklarationen af makronæringsstoffer (N-P-K-Ca-Mg-Na-S), bortset fra dem, hvor de minimumsgrænseværdier, der kan deklareres, allerede er defineret med en eller flere decimaler i bilag I til gødningsforordningen.

— Så vidt muligt at respektere antallet af decimaler som omhandlet i forordningen om mikronæringsstoffer. Hvis det er nødvendigt (f.eks. for at overholde tolerancegrænserne), kan der anvendes én decimal som omhandlet i gødningsforordningen for mikronæringsstoffer.

6.1.3. Hvordan giver man relevante oplysninger om, hvilke virkninger for luftkvaliteten frigivelse af ammoniak fra anvendelse af gødning kan have, og en opfordring til brugerne om at træffe passende afhjælpende foranstaltninger, hvis der er urea (CH4N2O) i produktet?

Etiketten for alle gødningsprodukter, der markedsføres i henhold til gødningsforordningen, og som indeholder urea, skal henvise til den potentielle indvirkning på luftkvaliteten som følge af, at ammoniak frigives ved anvendelsen af gødning, og opfordre brugerne til at træffe passende afhjælpende foranstaltninger. Denne erklæring skal helst placeres tæt på eller under næringsstofdeklarationen eller i afsnittet vedrørende sikkerhed og miljø.

Erklæringen kan være generel, f.eks. i stil med følgende:

»Denne gødning indeholder urea, som kan frigive ammoniak og påvirke luftkvaliteten. Afhængigt af de lokale forhold skal der træffes passende afhjælpende foranstaltninger.«

eller

»Denne gødning indeholder urea, som kan frigive ammoniak og påvirke luftkvaliteten. Afhængigt af de lokale forhold skal der træffes passende afhjælpende foranstaltninger. Fabrikanten af denne gødning har allerede truffet afhjælpende foranstaltninger med henblik på at indarbejde en ureasehæmmer.«

6.1.4. Hvordan deklareres »med et lavt cadmiumindhold«?

Når produktet viser et cadmiumindhold på 20 mg/kg fosforpentoxid (P2O5) eller derunder, kan det deklareres, at produktet har et lavt cadmiumindhold. Det anbefales at anføre denne erklæring i etikettens afsnit »Supplerende oplysninger«. Der er forskellige måder at angive denne erklæring på, enten med tekst og/eller ved hjælp af et piktogram. I fald der anvendes et piktogram, bør det indeholde det kemiske symbol Cd, men ingen symboler, der repræsenterer andre produktegenskaber.

6.2. PFC 1(C)(I)(a): Fast uorganisk makronæringsstofgødning

6.2.1. Etiketeksempel

Se eksemplet i underafsnit 7.1.

6.2.2. Eksempel vedrørende kornstørrelse

Se underafsnit 6.2.3 nedenfor.

6.2.3. På hvilken måde kan kornstørrelse og fysisk enhed anføres på etiketten? Er det tilladt at referere til mere end én sigte ved angivelse af et produkts kornstørrelse?

Den eller de fastlagte sigte(r) angives af fabrikanten afhængigt af produktet.

Der bør angives oplysninger om kornstørrelse og fysisk enhed, helst placeret samlet på etiketten. Yderligere oplysninger vedrørende kornstørrelse kan gives frivilligt af fabrikanten, så længe de er i overensstemmelse med gødningsforordningen.

Det bør desuden være tilladt at angive mere end én form af den fysiske enhed, f.eks. kan en kombination af mere end én fysisk enhed forekomme af hensyn til stabiliteten.

Eksempel: Obligatoriske beskrivelser af kornstørrelse og fysisk enhed for en uorganisk fast makronæringsstofgødning:

Kornstørrelse: Pulver: 90 % af produktet passerer gennem en sigte med 1 mm maskevidde Kornstørrelse: Granulater. X % af produktet passerer gennem en sigte med en maskevidde på Y mm.

Eksempel: Alternative beskrivelser af kornstørrelse og fysisk enhed for en uorganisk fast makronæringsstofgødning, der opfylder kravene i bilag III, del II, PFC 1(C)(I)(a), punkt 2:

Kornstørrelse: Kombination af pulver og partikler X % af produktet passerer gennem en sigte med en maskevidde på 1 mm, og de resterende Y % gennem en sigte med en maskevidde på Z mm: Kornstørrelse: Granulater. 95 % af produktet har en kornstørrelse på 2,0-4,5 mm.

6.2.4. Hvordan defineres »overfladebehandling«?

De specifikke oplysninger om overfladebehandlede gødninger bør helst grupperes mest muligt på etiketten. Oplysninger om overfladebehandlede gødninger, der skal angives, vedrører:

— Den overfladebehandlede gødnings funktionsperiode

— Den type overfladebehandlingsmiddel, der er omhandlet i bilag III, del II, PFC 1(C)(I)(a), punkt 4.

6.2.5. Hvordan deklareres funktionsperioden for den overfladebehandlede gødning?

Se anbefalingerne i afsnit 2.5.

6.2.6. Hvordan deklareres typen af overfladebehandlingsmiddel?

Med hensyn til overfladebehandlede faste uorganiske gødninger angives navnet på overfladebehandlingsmidlet eller -midlerne og den procentdel af gødningen, der er behandlet med hvert middel. Inden for rammerne af gødningsforordningen er overfladebehandlingsmiddel en polymer eller et svovl, der styrer indtrængning af vand i næringsstofpartikler og dermed udledning af næringsstoffer. Disse oplysninger bør efterfølges af mærkningen: »Frigivelseshastigheden for næringsstoffer kan variere afhængigt af substratets temperatur. Det kan være nødvendigt at tilpasse gødskningen.« Hvis gødningen er overfladebehandlet eller delvis overfladebehandlet med svovl som overfladebehandlingsmiddel, bør den første mærkning omformuleres til: »Frigivelseshastigheden for næringsstoffer kan variere afhængigt af substratets temperatur og den biologiske aktivitet«.

Eksempel på alle obligatoriske oplysninger om overfladebehandlede gødninger:

Et X-Y-måneders produkt. 100 % af produktet er overfladebehandlet med overfladebehandlingsmidlet BRANDNAME®. Frigivelseshastigheden for næringsstoffer kan variere afhængigt af substratets temperatur. Det kan være nødvendigt at tilpasse gødskningen. Fornyet anvendelse efter mindre end Y måneder er ikke tilladt.

6.2.7. Hvordan udarbejdes etiketten for gødninger, der udvindes?

Udvinding er udvinding af værdifulde mineraler eller andre geologiske materialer fra jorden, sædvanligvis fra en malmforekomst, en åre, et lag, et rev eller et sekundært leje. Disse aflejringer er naturlige mineralkilder, der selv anvendes som uorganisk gødning eller som råvare til fremstilling af (visse) uorganiske gødninger.

På grund af den naturlige oprindelse af disse udvundne gødninger kan indholdet af naturligt forekommende urenheder (mineraler, der ikke er vigtige for produktet) variere i produktet under udvindingen. Da urenheder dog ikke bør medtages i listen over bestanddele (se punkt 2.7 i denne vejledning for yderligere oplysninger), bør kun det udvundne produkt (det udvundne mineral) betragtes som en bestanddel og dermed angives i afsnittet om bestanddele på etiketten.

Visse udvundne gødninger har været kendt under deres mineralogiske betegnelse i årevis. Når de således anføres i afsnittet om bestanddele på etiketten, er det muligt at anvende mineralske navne (f.eks. sylvinit, langbeinit) ud over de navne, der anvendes i henhold til CLP-forordningens artikel 18, og materialets dertil svarende identifikationsnummer (CAS-nummer eller EF-nummer), hvis det foreligger.

Eksempel: Liste over bestanddele på etiketten for udvundet gødning (naturligt forekommende langbeinit): Bestanddele: Langbeinit (kaliummagnesiumsulfat) CAS 14977-37-8 (stoffer og blandinger af jomfruelige materialer)

6.3. PFC 1(C)(I)(b): Flydende uorganisk makronæringsstofgødning

Forslag til næringsstofdeklaration for en flydende uorganisk makronæringsstofgødning med mikronæringsstoffer, herunder et link til erklæringen om mineralsk gødning:

FLYDENDE UORGANISK MAKRONÆRINGSSTOFGØDNING NPK (Ca, Mg, S) gødning med mikronæringsstoffer, 16-9-12 (+3 +2 +15) / 16-3,9-10 (+2,1 +1,2 +6) Eller FLYDENDE MINERALSK GØDNING (PFC 1(C)(I)(b)) NPK (Ca, Mg, S) gødning med mikronæringsstoffer, 16-9-12 (+3 +2 +15) / 16-3,9-10 (+2,1 +1,2 +6) Eller FLYDENDE MINERALSK GØDNING (PFC 1(C)(I)(b)) NPK (Ca, Mg, S) gødning 16-9-12 (+3 +2 +15) / 16-3,9-10 (+2,1 +1,2 +6) med mikronæringsstoffer 16 % TOTAL NITROGEN (N) 7,0 % nitratnitrogen 9,0 % ammoniaknitrogen 9 % TOTAL FOSFORPENTOXID (P2O5) (= 3,9 % P) 9,0 % vandopløseligt fosforpentoxid (P2O5) (= 3,9 % P). 12 % KALIUMOXID (K2O) (= 10 % K) vandopløseligt. 3 % KALCIUMOXID (CaO) (=2,1 % Ca) vandopløseligt. 2 % MAGNESIUMOXID (MgO) (=1,2 % Mg) vandopløseligt 15 % SVOVLTRIOXID (SO3) (=6 % S) vandopløseligt. Mikronæringsstoffer er helt vandopløselige: 0,01 % bor (B), som natriumsalt; 0,020 % kobber (Cu), kompleksbundet med HGA; 0,30 % jern (Fe), 0,26 % som sulfat, 0,04 % chelateret med EDTA; 0,05 % mangan (Mn), som sulfat; 0,006 % molybdæn (Mo), som natriumsalt 0,008 % zinc (Zn), som sulfat Må kun anvendes i tilfælde af konstateret behov. Den anbefalede dosis må ikke overskrides.

Bemærkning: Dette etiketeksempel viser kun en del af den obligatoriske mærkning (som gælder for denne type gødning). Se et komplet eksempel i afsnit 6.5.

6.4. PFC 1(C)(II): Uorganisk mikronæringsstofgødning

6.4.1. PFC 1(C)(II)(a): Ren uorganisk mikronæringsstofgødning

Forslag til næringsstofdeklaration for en ren uorganisk mikronæringsstofgødning, herunder link til erklæring om mineralsk gødning:

REN UORGANISK MIKRONÆRINGSSTOFGØDNING mineralsk mikronæringsstofgødning Eller REN UORGANISK MIKRONÆRINGSSTOFGØDNING mineralsk mikronæringsstofgødning, 5,3 % Fe Eller MINERALSK MIKRONÆRINGSSTOFGØDNING (PFC 1(C)(II)(a) 5,3 % total jern (Fe) 2,2 % som sulfat, vandopløseligt 3,1 % chelateret med EDTA, 1,5 % vandopløseligt Må kun anvendes i tilfælde af konstateret behov. Den anbefalede dosis må ikke overskrides.

Bemærkning: Dette etiketeksempel viser kun en del af den obligatoriske mærkning (som gælder for denne type gødning). Se et komplet eksempel i afsnit 6.5.

6.4.2. PFC 1(C)(II)(b): Sammensat uorganisk mikronæringsstofgødning

Forslag til næringsstofdeklaration for en sammensat uorganisk mikronæringsstofgødning, herunder forbindelse til erklæringen om mineralsk gødning:

SAMMENSAT UORGANISK MIKRONÆRINGSSTOFGØDNING mineralsk mikronæringsstofgødning i opløsning Eller SAMMENSAT UORGANISK MIKRONÆRINGSSTOFGØDNING mineralsk mikronæringsstofgødning i opløsning, 0,2 % B, 0,52 % Cu, 2,3 % Fe, 0,5 % Mn, 0,06 % Mo, 0,8 % Zn Eller MINERALSK MIKRONÆRINGSSTOFGØDNING I OPLØSNING (PFC 1(C)(II)(b) Mikronæringsstoffer er helt vandopløselige: 0,2 % bor (B), som natriumsalt; 0,52 % kobber (Cu) som sulfat, kompleksbundet med HGA; 2,30 % jern (Fe) 1,04 % chelateret med EDTA; 0,5 % mangan (Mn), som sulfat; 0,06 % molybdæn (Mo), som natriumsalt; 0,8 % zink (Zn) som sulfat eller 0,2 % bor (B) som natriumsalt, vandopløseligt 0,52 % kobber (Cu), kompleksbundet med HGA, vandopløseligt 2,30 % jern (Fe) som sulfat 1,04 % chelateret med EDTA, vandopløseligt 0,5 % mangan (Mn) som sulfat, vandopløseligt 0,06 % molybdæn (Mo) som natriummolybdat, vandopløseligt 0,8 % zink (Zn) som sulfat, vandopløseligt Må kun anvendes i tilfælde af konstateret behov. Den anbefalede dosis må ikke overskrides.

Bemærkning: Dette etiketeksempel viser kun en del af den obligatoriske mærkning (som gælder for denne type gødning). Se et komplet eksempel i afsnit 6.5.

6.5. Eksempel på komplet PFC 1(C)-mærkning

7. SÆRLIGE MÆRKNINGSKRAV FOR PFC 2 KALKNINGSMIDDEL

7.1. Etiketeksempler

Eksempel 1

Eksempel 2

7.2. Reguleringsmæssig reference, forklaring og frivillige tilføjelser

Eksempler på frivillige tilføjelser på etiketten i afsnittet »Supplerende oplysninger«:

— Mærkning i henhold til forordning (EF) nr. 2003/2003 (5) eller standard EN 14069

Kalkningsmiddel er siden 2014 blevet mærket i overensstemmelse med kriterierne i forordning (EF) nr. 2003/2003 som ændret ved Kommissionens forordning (EU) nr. 463/2013 (6). For at sikre en vis konsistens i mærkningsoplysningerne og for at give brugerne velkendte oplysninger kan der på frivillig basis henvises til mærkningen i henhold til denne forordning i afsnittet »Supplerende oplysninger«.

Alternativt kan en henvisning til produktbetegnelsen i henhold til standard EN 14069 (7) frivilligt anbringes på etiketten for kalkningsmidlet. Denne europæiske standard specificerer standard- og premiumkravene til produkter af naturlig oprindelse og produkter fra industriprocesser til anvendelse som kalkningsmiddel i landbruget.

— Henvisning til reaktivitet

Bilag III til gødningsforordningen kræver angivelse af reaktivitet og metoden til bestemmelse af reaktivitet.

I eksisterende handelspraksis anerkendes tre metoder til bestemmelse af kalkningsmidlers reaktivitet:

a) Bestemmelse af reaktivitet for kalkningsmidler med karbonat og silikat med saltsyre

b) Bestemmelse af produktvirkningen ved jordinkubation

c) Bestemmelse af reaktiviteten med automatisk titreringsmetode med citronsyre.

I bilag I til gødningsforordningen fastsættes mindstekrav til reaktivitet med henvisning til saltsyre- eller inkubationstest. I nogle EU-medlemsstater måles kalkningsmidlets reaktivitet ved hjælp af en anden test: Citronsyremetoden (som aktuelt beskrevet i standard EN 16357 (8)). Denne metode er imidlertid ikke medtaget i bilag I til gødningsforordningen og kan derfor ikke anvendes til at bevise, at kravene deri er opfyldt.

De specifikke mærkningskrav til PFC 2 i bilag III specificerer ikke en obligatorisk henvisning til én af de to test, der er medtaget i bilag I. I forbindelse med mærkningen har fabrikanten derfor mulighed for blandt de tilgængelige måletest at vælge den, der er mest velegnet til produktet, og som har den største værdi for brugeren, og i henhold hertil angive reaktiviteten af sit produkt.

8. SÆRLIGE MÆRKNINGSKRAV FOR PFC 3 JORDFORBEDRINGSMIDDEL

8.1. PFC 3(A) organisk jordforbedringsmiddel

8.1.1. Etiketeksempler

Eksempel 1: til mærkning af et 100 % organisk tørvbaseret jordforbedringsmiddel, der f.eks. anvendes til jordforbedring ved dyrkning af blåbær:

Eksempel 2 på mærkning af et bulkkompostjordforbedringsmiddel:

8.1.2. Reguleringsmæssig reference, forklaring og frivillige tilføjelser

Nationale forskrifter kan tilføjes på et frivilligt grundlag, både når det drejer sig om anvendelse af produktet og opfyldelse af kravene til markedsføring på det nationale marked, så længe de er forståelige for brugeren og er adskilt fra mærkningen i henhold til gødningsforordningen.

Mulige erklæringer om overensstemmelse med gødningsforordningen omfatter:

»Produktet opfylder kravene til PFC 3(A) (organisk jordforbedringsmiddel) i bilag I, del II, og til CMC 3 (kompost) i bilag II, del II, til gødningsforordningen.«

»Produktet opfylder kravene i Rådets forordning (EF) nr. 834/2007 (økologisk produktion og mærkning af økologiske produkter).« (9).

»Fremstillingsprocessen og produktet er blevet kontrolleret eksternt i henhold til modul D1: Kvalitetssikring af produktionsprocessen som beskrevet i bilag IV, del II, til gødningsforordningen.«

8.2. PFC 3(B) uorganisk jordforbedringsmiddel

8.2.1. Etiketeksempel

8.2.2. Reguleringsmæssig reference, forklaring og frivillige tilføjelser

Bilag I til gødningsforordningen indeholder ikke effektivitetskriterier eller parametre for uorganiske jordforbedringsmidler, hvilket betyder, at der ikke er behov for produktspecifikke mærkningskrav. I mangel af harmoniserede kriterier og tilsvarende standarder opfordres produktleverandørerne til at oplyse om produktets effektivitet i afsnittet »Supplerende oplysninger«.

9. SÆRLIGE MÆRKNINGSKRAV FOR PFC 4 VÆKSTMEDIUM

Et PFC 4-produkt består af en enkelt bulkkomponent (volumenskabende) eller en blanding af bulkkomponenter (f.eks. tørv, træfibre, kokosfibre, kompost og ekspanderet perlit).

9.1. Etiketeksempel

Eksempel 1: mærkning af et vækstmedium med mineraluld.

Eksempel 2: et vækstmedium, der kun består af bulkkomponenter (volumenskabende)

Et vækstmedium må ikke indeholde gødning, kalkningsmiddel, plantebiostimulanter eller produkter, der henhører til andre PFC'er. Denne type vækstmedium (PFC 4) markedsføres til særlige anvendelsesformål, hvor tilføjelsen af produkter, der henhører til andre PFC'er, ikke er væsentlig. Det vil også danne grundlag for mekaniske gødningsproduktblandinger (PFC 7), der indeholder andre PFC'er. Ethvert vækstmedium (PFC 4), der blandes med et eller flere produkter fra andre PFC'er (f.eks. gødning, kalkningsmiddel, biostimulanser til planter), er en PFC 7. I afsnit 12 er der angivet et eksempel vedrørende krav til mærkning af PFC 7.

Bemærkning: Denne etiketramme gives som et generelt vejledende eksempel på etikettens opbygning.

9.2. Reguleringsmæssig reference, forklaring og frivillige tilføjelser

Nationale bestemmelser kan tilføjes på frivillig basis, så længe de er klare for brugeren og adskilt fra mærkningen i henhold til gødningsforordningen.

10. SÆRLIGE MÆRKNINGSKRAV FOR PFC 5-HÆMMERE

10.1. PFC 5(A) nitrifikationshæmmer

Eksempel:

10.2. PFC 5(B) denitrifikationshæmmer

På nuværende tidspunkt finder der ingen denitrifikationshæmmere på EU-markedet. Det generelle mærkningslayout bør ligne layoutet for en nitrifikations- og/eller ureasehæmmer.

10.3. PFC 5(A) ureasehæmmer

Eksempel:

11. SÆRLIGE MÆRKNINGSKRAV FOR PFC 6 BIOSTIMULANT TIL PLANTER

11.1. Etiketeksempler

11.1.1. PFC 6(A) mikrobiel biostimulant til planter

11.1.2. PFC 6(A) ikkemikrobiel biostimulant til planter

11.2. Hvordan mærkes produktets fysiske form?

Den fysiske form (flydende eller fast) skal angives.

11.3. Hvordan angives de relevante anvisninger vedrørende produktets effektivitet, herunder praksis for jorddyrkning, kemisk gødskning, uforenelighed med plantebeskyttelsesprodukter, anbefalet størrelse af sprøjtedyser, sprøjtetryk og andre foranstaltninger til bekæmpelse af aerosolspredning?

Brugsanvisningen kan være i et tabelformat, jf. eksemplerne i afsnit 11.1, herunder oplysninger som f.eks. afgrøder, anvendelsesmængder, anvendelsesmetode, anvendelsestrin, anvendelsesnummer og anprisninger. De anpriste virkninger bør svare til dem, der er angivet i biostimulantdefinitionen, nemlig: effektivitet af anvendelse af næringsstoffer, tolerance over for abiotisk stress, kvalitetsegenskaber eller tilgængelighed af afgrænsede næringsstoffer i jorden eller rhizosfæren. Disse bør helst suppleres med de anpriste virkninger, der er identificeret i harmoniserede standarder for biostimulanter.

11.4. Hvordan inkluderes en erklæring om, at mikroorganismer kan fremkalde sensibilisering?

Etiketten skal indeholde følgende sætning: »Mikroorganismer kan fremkalde sensibilisering«. Denne sætning bør medtages blandt andre faresætninger på etikettens del »Oplysninger om sikkerhed og miljø«.

11.5. Hvordan angives produktions- og udløbsdato, og hvor angives det på etiketten?

Produktions- og udløbsdatoen bør fremgå af etiketten. Bestemmelsen af produktets udløbsdato bør være fabrikantens ansvar. Produktions- og udløbsdatoen kan også placeres direkte på emballagen eller i en folder (i tilfælde af et bulkprodukt).

11.6. Specifikke anvisninger for mikrobielle biostimulanter

På den del af etiketten med indholdsfortegnelsen skal alle bevidst tilsatte mikroorganismer være angivet. Hvis mikroorganismen har flere stammer, skal de bevidst tilsatte stammer angives. Koncentrationen af mikroorganismer skal udtrykkes som antallet af aktive enheder pr. volumen eller vægt eller på en hvilken som helst anden måde, der er relevant for mikroorganismen, f.eks. kolonidannende enheder pr. gram (cfu/g).

12. SÆRLIGE MÆRKNINGSKRAV FOR PFC 7 MEKANISK GØDNINGSPRODUKTBLANDING

Som anført i gødningsforordningen finder alle de mærkningskrav, der gælder for alle EU-gødningsprodukter, anvendelse på den mekaniske gødningsproduktblanding. For at give en bedre forståelse er de mærkningskrav, der er specifikke for hver PFC, angivet nedenfor med en farvekode i etiketeksemplerne.

12.1. Etiketeksempler

I de følgende eksempler antages det, at blandingen ikke fører til en ændring af hver komponents natur i de respektive mekaniske gødningsproduktblandinger.

Eksempel 1: Mærkning af en mekanisk gødningsproduktblanding bestående af to EU-gødningsprodukter fra samme PFC (PFC 1 (C), der allerede opfylder EU-kravene, i lyseblåt og en anden PFC 1 (C), der allerede opfylder EU-kravene, i mørkeblåt)

Eksempel 2: Mærkning af en mekanisk gødningsproduktblanding med to anpriste funktioner: Blanding af en PFC 1 (C), der allerede opfylder kravene i EU (uorganisk gødning), i blåt med en anden PFC 5 (hæmmer), der allerede opfylder kravene i EU, i orange

Eksempel 3: Mærkning af en mekanisk gødningsproduktblanding med tre anpriste funktioner: PFC 4 (vækstmedium) i rødt med en PFC 1 (C) (I) (sammensat fast uorganisk makronæringsstofgødning) i blåt og en PFC 2 (kalkningsmiddel) i orange

Som forklaret i afsnit 9 er ethvert vækstmedium, der blandes med en eller flere andre PFC'er (f.eks. gødning, kalkningsmiddel, biostimulanser), en mekanisk gødningsproduktblanding.

Eksempel 4: Mærkning af en mekanisk gødningsproduktblanding med tre anpriste funktioner: PFC 1 (C) (uorganisk gødning) i blåt + PFC 2 (kalkningsmiddel) i orange + PFC 6 (B) (ikkemikrobiel biostimulant til planter) i rødt

Eksempel 5: Mærkning af en mekanisk gødningsproduktblanding med to anpriste funktioner: PFC 6 (B) (ikkemikrobiel biostimulant til planter) i rødt og PFC 1 (B) (organisk gødning) i blåt

12.2. Hvordan udtrykkes mærkningskrav for PFC 7?

Som angivet i bilag III til gødningsforordningen finder de mærkningskrav, der gælder for alle EU-gødningsprodukter, anvendelse på den mekaniske gødningsproduktblanding. De skal udtrykkes i forhold til det endelige produkt.

Hvis et mærkningskrav kun gælder for én EU-gødningsproduktkomponent, gælder det også for den mekaniske gødningsproduktblanding. Et mærkningskrav, der er relevant for én komponent, er altså med andre ord også relevant for hele blandingen.

Som en tommelfingerregel bør mærkningskrav for komponenter, der indgår i EU-gødningsprodukter, angives for den endelige mekaniske gødningsproduktblanding.

Hvis der kræves minimumsindhold eller koncentrationer for en specifik komponent af et EU-gødningsprodukt i en mekanisk gødningsproduktblanding, gælder de ikke for blandingen.

Eksempel: Indholdet af næringsstoffer i en mekanisk gødningsproduktblanding, hvoraf 10 % er en fast organisk gødning med 4 % total nitrogen (N) og 12 % total kaliumoxid (K2O), som deklarerede næringsstoffer, vil blive udtrykt for den endelige produktblanding på følgende måde:

— 0,4 % total nitrogen (N)

— 1,2 % total kaliumoxid (K2O)

Kravet til minimumsindhold på 1 % total nitrogen for fast organisk gødning glæder ikke for den mekaniske gødningsproduktblanding.

Hvis et mærkningskrav ikke giver nyttige oplysninger, når det udtrykkes for den endelige mekaniske gødningsproduktblanding, eller hvis det ikke er muligt at udtrykke det for den endelige mekaniske gødningsproduktblanding, så udtrykkes det for den pågældende specifikke EU-gødningsproduktkomponent. I så fald angives procentdelen af EU-gødningsproduktkomponenten i den mekaniske gødningsproduktblanding.

Eksempel: Mærkningen af reaktivitet af en gødningsproduktblanding indeholdende et kalkningsmiddel skal angives som følger:

Hvis et mærkningskrav er fælles for flere EU-gødningsproduktkomponenter, men har forskellige udtryksformer, angives begge mærkningskrav på etiketten for den endelige mekaniske gødningsproduktblanding og udtrykkes for hver PFC.

Eksempel: Kornstørrelse kan udtrykkes som masseprocent af produkt, der passerer gennem forskellige sigter (gennem en 1,0 mm sigte for kalkningsmiddel og gennem en fastsat sigte for fast uorganisk gødning, der kan være forskellig fra 1,0 mm).

Kornstørrelse for en mekanisk gødningsproduktblanding, der indeholder et kalkningsmiddel og en fast uorganisk gødning, kan mærkes på følgende måde:

Hvis der gælder en udløbsdato for en EU-gødningsproduktkomponent, gælder den også for den endelige mekaniske gødningsproduktblanding. Udløbsdatoen bør tilpasses efter den endelige mekaniske gødningsproduktblanding og må ikke være senere end den, der gælder for EU-gødningsproduktkomponenten.

Hvis dette krav gælder for flere komponenter i EU-gødningsprodukterne, gælder den mest restriktive dato.

Hvis der er et nummer for et bemyndiget organ på en mærkning for en eller flere komponenter i EU-gødningsprodukter, skal det også anbringes på etiketten for den endelige mekaniske gødningsproduktblanding med henvisning til EU-gødningsproduktkomponenten.

Eksempel: Mekanisk gødningsproduktblanding bestående af EU-gødningsprodukt, som gennemgik modul D1

Bemyndiget organs nr.: 0123 (hæmmer)

Nummeret på det bemyndigede organ skal kun anbringes på mærkningen for gødningsprodukter, der har været underkastet overensstemmelsesvurdering gennem modul A1 og modul D1.

(1) Europa-Parlamentets og Rådets forordning (EU) 2019/1009 af 5. juni 2019 om fastsættelse af regler om tilgængeliggørelse på markedet af EU-gødningsprodukter og om ændring af forordning (EF) nr. 1069/2009 og (EF) nr. 1107/2009 og om ophævelse af forordning (EF) nr. 2003/2003 (EUT L 170 af 25.6.2019, s. 1).

(2) Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

(3) Europa-Parlamentets og Rådets forordning (EF) nr. 1069/2009 af 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum, og om ophævelse af forordning (EF) nr. 1774/2002 (forordningen om animalske biprodukter) (EUT L 300 af 14.11.2009, s. 1).

(4) Anvendes kun for de gødninger, der passer til definitionen af kompleks (hver fysisk enhed indeholder alle deklarerede næringsstoffer i det deklarerede indhold).

(5) Europa-Parlamentets og Rådets forordning (EF) nr. 2003/2003 af 13. oktober 2003 om gødninger (EUT L 304 af 21.11.2003, s. 1).

(6) Kommissionens forordning (EU) nr. 463/2013 af 17. maj 2013 om ændring af Europa-Parlamentets og Rådets forordning (EF) nr. 2003/2003 om gødning med henblik på tilpasning af bilag I, II og IV til den tekniske udvikling (EUT L 134 af 18.5.2013, s. 1).

(7) EN 14069:2017, kalkningsmidler — betegnelser, specifikationer og mærkning.

(8) EN 16357:2013, karbonatholdigt kalkningsmiddel — bestemmelse af reaktivitet — automatisk titreringsmetode med citronsyre.

(9) EUT L 189 af 20.7.2007, s. 1.